KIEKYBINIŲ KVOTŲ ADMINISTRAVIMAS

Tarybos reglamento (ES) Nr. 833/2014 3g ir 3i straipsniuose numatytos tam tikros išimtys kai kurių Rusijos kilmės arba iš Rusijos importuojamų prekių importo draudimui, t. y. tam tikrą šių prekių kiekį galima importuoti naudojantis kiekybinėmis kvotomis, jei Europos Komisija suteiks kiekybinės kvotos kiekį, pvz.,:
- kalio trąšoms KN 3104 20 subpozicija − kvotos Nr. 09.8250; 
- trąšoms KN 3105 20, 3105 60 ir 3105 90 subpozicijos − kvotos Nr. 09.8251;
- legiruotam plienui (KN 7224 90 subpozicija) – kvotos Nr. 09.8253; 
- geležies arba nelegiruotojo plieno pusgaminiams (KN 7207 12 10 subpozicija – kvotos Nr. 09.8258; 
- neapdorotam aliuminiui (KN 7601 pozicija) – kvotos Nr. 09.8262 ir pan.
Importo kiekybines kvotas, Europos Komisija (toliau – EK) pasirinko valdyti pagal Komisijos įgyvendinimo reglamento (ES) 2015/2447 49–54 straipsniuose numatytą tarifinių kvotų valdymo sistemą, kaip pirmumo tarifines kvotas, skiriamas pagal kvotuojamų prekių išleidimo į laisvą apyvartą  deklaracijų priėmimo datą. Norint pasinaudoti kiekybine kvota, muitinės įstaigai pateikiama išleidimo į laisvą apyvartą muitinės deklaracija. Ji laikoma prašymo pateikimu leisti pasinaudoti atitinkama kiekybine kvota. Dėl specifinio šių kiekybinių kvotų pobūdžio (išimtis iš sankcijų) prekės neišleidžiamos, iki bus gautas atsakymas iš EK apie suteiktą kvotos kiekį. Deklaracijų apdorojimas sustabdomas, kol iš EK administruojamos kvotų sistemos (QUOTA) bus gautas pranešimas apie kiekybinės kvotos suteikimą. 
Atsižvelgiant į atitinkamos kvotos balansą, numatomi šie veiksmai:
- jeigu kiekybinė kvota suteikta 100 proc. prašyto kvotos kiekio, importo deklaracijoje deklaruotas prekės bus išleistos į laisvą apyvartą;
- jeigu kiekybinė kvota suteikta daliai prašyto kvotos kiekio, tai turės būti taisomi muitinės priimtos importo deklaracijos duomenys, o dalis prekių, kurioms EK kvotos nesuteikė, turės būti išvežtos iš Europos Sąjungos muitų teritorijos arba galės būti padėtos saugojimui (muitinės sandėlyje ar prekių laikinojo saugojimo sandėlyje);
- jeigu kiekybinė kvota nesuteikta, prekes turės būti išvežtos iš Europos Sąjungos muitų teritorijos arba galės būti padėtos saugojimui (muitinės sandėlyje ar prekių laikinojo saugojimo sandėlyje).
Išnaudojus kiekybinių kvotų kiekius, importuoti pirmiau nurodytas prekes draudžiama.

